b"\n_START_ARTICLE_\nScott Sinclair\n_START_PARAGRAPH_\nScott Andrew Sinclair (s\xc3\xbcndinud 25. m\xc3\xa4rtsil 1989 Bathis) on Inglismaa jalgpallur, kes m\xc3\xa4ngib \xc3\xa4\xc3\xa4repoolkaitsjana \xc5\xa0otimaa k\xc3\xb5rgliiga klubis Celtic._NEWLINE_Sinclair on m\xc3\xa4nginud paljudes Inglismaa klubides. Ta alustas klubikarj\xc3\xa4\xc3\xa4ri Bristol Roversis, mille noorteakadeemiaga liitus ta 1998. aastal. Hooajal 2004\xe2\x80\x9305 deb\xc3\xbcteeris ta klubi p\xc3\xb5himeeskonnas Inglismaa kolmandas liigas. Premier League'is on ta m\xc3\xa4nginud Chelsea,  Wigan Athleticu, Swansea City, Manchester City, West Bromwich Albioni ja Aston Villa meeskonnas. Inglismaal on tema s\xc3\xa4ravaimaks hooajaks j\xc3\xa4\xc3\xa4nud 2010\xe2\x80\x9311, kui ta l\xc3\xb5i esiliigas Swansea City meeskonnas 19 v\xc3\xa4ravat ja valiti samal hooajal liiga s\xc3\xbcmboolsesse koosseisu._NEWLINE_Alates 2016. aastast m\xc3\xa4ngib ta Celticus, kellega on tulnud kolm korda \xc5\xa0otimaa meistriks. 2017. aastal valiti ta \xc5\xa0otimaa liiga kui ka Celticu aasta jalgpalluriks._NEWLINE_Sinclair kuulus Inglismaa noortekoondistesse, kuid ta pole Inglismaa jalgpallikoondises m\xc3\xa4nginud. 2012. aasta suveol\xc3\xbcmpiam\xc3\xa4ngudel osales ta Suurbritannia ol\xc3\xbcmpiameeskonnas ja l\xc3\xb5i alagrupiturniiril v\xc3\xa4rava Araabia \xc3\x9chendemiraatide vastu."